מורטל קומבט 2 (סרט, 2026)

מורטל קומבט 2 (באנגלית: Mortal Kombat 2) הוא סרט פנטזיה-אמנויות לחימה אמריקאי שבוים על ידי סיימון מקוויד על פי תסריט מאת ג'רמי סלייטר, המבוסס על סדרת משחקי הווידאו "מורטל קומבט" שנוצרה על ידי אד בון וג'ון טוביאס. הסרט מהווה המשך לאירועי "מורטל קומבט" (2021) והוא הרביעי בסדרת סרטי "מורטל קומבט". בסרט מככבים ג'סיקה מקנמה, ג'וש לוסון, לודי לין, מיחד ברוקס, לואיס טאן, צ'ין האן, טדאנובו אסאנו, ג'ו טסלים והירויוקי סנאדה, ששבים לגלם את הדמויות אותם גילמו בסרט הקודם, ואליהם מצטרפים קארל אורבן, אדליין רודולף, טאטי גבריאל ודיימון הרימן.

לאחר עליית הסרט "מורטל קומבט" לאקרנים באפריל 2021, החלו המפיק טוד גארנר, התסריטאי גרג רוסו ומקוויד לנהל דיונים על עתיד הזיכיון, כולל דיונים על הפקת סרטי המשך עצמאיים שיתמקדו בדמויותיהם של ג'וני קייג' ובי-האן, וסרט המשך ישיר. בשנת 2022, אישרו "האחים וורנר" את הפקת סרט ההמשך, אותו התעתד לשוב לביים מקוויד על פי תסריט מאת סלייטר. צילומי הסרט החלו ביוני 2023 באוסטרליה, הושבתו באמצע יולי בעקבות שביתת אמני הטלוויזיה והרדיו, חודשו באמצע נובמבר, והסתיימו בשלהי ינואר 2024.

הסרט עתיד לעלות לאקרנים בהפצת "האחים וורנר" ב-15 במאי 2026.

רקע עלילתי
לאחר אירועי הסרט הקודם, מטיל לורד ריידן על אלופי ממלכת כדור הארץ לאתר לוחמים חדשים לקראת טורניר ה"מורטל קומבט" הבא נגד ממלכת העולם החיצון. אחד מהמגויסים החדשים הוא ג'וני קייג' – שחקן הוליוודי מזדקן.

צוות השחקנים
 קארל אורבן – ג'וני קייג'
 אדליין רודולף – קיטאנה
 סופיה שו – קיטאנה הצעירה.
 ג'סיקה מקנמה – סוניה בלייד, לוחמת בכוחות המיוחדים.
 ג'וש לוסון – קיינו
 לודי לין – ליו קאנג
 מיכד ברוקס – ג'קסון "ג'קס" בריגס, לוחם בכוחות המיוחדים.
 טאטי גבריאל – ג'ייד
 לואיס טאן – קול יאנג, דמות מקורית של מתאבק MMA.
 דיימון הרימן – קוואן צ'י
 צ'ין האן – שאנג טסונג
 טדאנובו אסאנו – ריידן
 ג'ו טסלים – בי-האן/נוב-סאיבוט
 הירויוקי סנאדה – הנזו הסאשי/סקורפיון
 מרטין פורד – שאו קאהן
 דזמונד צ'יאם – המלך ג'רוד
 אנה טו ניואן – המלכה סינדל
 מקס הואנג – קונג לאו
 סי ג'יי בלומפילד – באראקה

הפקה
פיתוח
לאחר הפצת הסרט "מורטל קומבט" באפריל 2021, חשף השחקן ג'ו טסלים כי הוא חתם על חוזה לכיכוב בארבעה סרטי "מורטל קומבט" נוספים, במידה והפקתם תאושר על ידי אולפני "האחים וורנר". נוסף לכך, הביע הבמאי סיימון מקוויד את רצונו לשוב לביים סרט המשך. בריאיון לאחר עליית הסרט לאקרנים, הצהיר מקוויד כי הם נמנעו מלהציג את דמותו של ג'וני קייג' בסרט, מכיוון שעבורם היה מדובר ב"אישיות ענקית" שהייתה מוציאה את עלילת הסרט מאיזון. מקוויד חשף כי סרטי המשך פוטנציאליים יוכלו לחקור את דמויותיהם של קייג' וקיטאנה, והביע רצון לכלול עוד דמויות נשיות בסרטי ההמשך. תסריטאי הסרט הראשון, גרג רוסו, הצהיר במהלך ריאיון ל"קוליידר" שלתפיסתו זיכיון הסרטים אותחל מחדש כטרילוגיית סרטים – כשעלילת הסרט הראשון מתקיימת לפני הטורניר, עלילת הסרט השני מתקיימת במהלך הטורניר, ואילו עלילת הסרט השלישי, לאחר הטורניר.

בנובמבר 2021, רמז המפיק טוד גארנר על פיתוחו של סרט המשך בחשבונו האישי ב-"X", ובינואר 2022, אושר רשמית על פיתוחו של הסרט אותו יכתוב ג'רמי סלייטר. במאי 2022, אישר סלייטר את התוכניות לכלול בעלילת הסרט את דמותו של ג'וני קייג', לאחר שנרמזה מעורבותו בסוף הסרט הראשון, אם כי הוא ציין כי תפקידו המדויק במסגרת העלילה טרם נקבעה. סלייטר ציין בנוסף כי עלילת הסרט "תאמץ חלק מהמוזרויות" של זיכיון "מורטל קומבט", וכי הוא רוצה שהסרט יהיה "בלתי-צפוי" בעיני המעריצים. ביוני 2022, סלייטר הסביר עוד שכתיבת סרט ההמשך הושפעה מתגובות מעריצים חיוביות ושליליות לסרט הראשון. ביולי 2022, הוכרז רשמית כי הפקת הסרט קיבלה אור ירוק מ"ניו ליין סינמה" וכי מקווייד יחזור לביים את סרט ההמשך.
ליהוק
במאי 2023, נמסר כי השחקנים טאטי גבריאל וקארל אורבן נמצאים במשא ומתן על גילום דמויותיהם של ג'ייד וג'וני קייג'. כמו כן, דווח כי ג'סיקה מקנמה וג'וש לוסון ישובו לגלם את דמויותיהם של סוניה בלייד וקיינו, בהתאמה. בשלהי מאי 2023, נמסר על ליהוקה של אדליין רודולף לגילום דמותה של קיטאנה, בעוד שגבריאל אישרה שהיא אכן תגלם את ג'ייד; עבור השתיים מדובר בשיתוף פעולה שני לאחר שעבדו יחד בעבר על סדרת הפנטזיה האפלה "הרפתקאותיה המצמררות של סברינה". ביוני 2023, נמסר על ליהוקם של מרטין פורד, דזמונד צ'יאם, אנה טו נגוין ודיימון הרימן לדמויותיהם של שאו קאהן, המלך ג'רוד, המלכה סינדל וקוואן צ'י, ומקס הואנג אישר שהוא ישוב לגלם את דמותו של קונג לאו.
צילומים
צילומי הסרט החלו ב-22 ביוני 2023, באולפני "Village Roadshow" שבגולד קוסט, קווינסלנד שבאוסטרליה, כשעליהם הופקד צלם הקולנוע סטיבן פ. וינדון. ביולי 2023, הושבתו הצילומים בעקבות שביתת אמני הטלוויזיה והרדיו והתחדשו לאחר סיום השביתה בנובמבר 2023. הצילומים הסתיימו רשמית בשלהי ינואר 2024.

הפצה
הסרט עתיד לעלות לאקרנים בארצות הברית בהפצת "האחים וורנר" ב-15 במאי 2026. ב-17 ביולי 2025, אולפני וורנר שחררו את הקדימון הרשמי לסרט. במקור הסרט היה עתיד לצאת לאקרנים ב-24 באוקטובר 2025.

קישורים חיצוניים

הערות שוליים

קטגוריה:סרטי אמנויות לחימה
קטגוריה:סרטי האחים וורנר
קטגוריה:סרטי מורטל קומבט
קטגוריה:סרטי ניו ליין סינמה
קטגוריה:סרטי פנטזיה אמריקאיים
קטגוריה:סרטים באנגלית
קטגוריה:סרטים שהופקו על ידי ג'יימס ואן
קטגוריה:סרטים המבוססים על משחקי וידאו